ออกพรก.กู้เงินล้างหนี้ปี40
รัฐบาลเดินหน้าออก พ.ร.ก.กู้เงินล้างหนี้กองทุนฟื้นฟู 1.14 ล้านล้านบาท เอางบพัฒนาประเทศชงเข้า ครม.วันนี้
4 ม.ค. 2555

รัฐบาลเดินหน้าออก พ.ร.ก.กู้เงินล้างหนี้กองทุนฟื้นฟู 1.14 ล้านล้านบาท เอางบพัฒนาประเทศชงเข้า ครม.วันนี้
นายกิตติรัตน์ ณ ระนอง รองนายกรัฐมนตรีและ รมว.พาณิชย์ ได้เรียกประชุมผู้บริหารและหน่วยงานที่เกี่ยวข้องกับการแก้ปัญหาหนี้กองทุนเพื่อการฟื้นฟูและพัฒนาระบบสถาบันการเงิน 1.14 ล้านล้านบาท โดยได้สรุปให้โอนหนี้ทั้งหมดหรือบางส่วนคืนให้กับธนาคารแห่งประเทศไทย (ธปท.) โดยให้มีการ ออกพระราชกำหนด (พ.ร.ก.) เงินกู้เพื่อช่วยเหลือกองทุนฟื้นฟูและพัฒนาระบบสถาบันการเงิน พ.ศ. ... เพื่อจะได้มีทางออกในการหาเงินมาจ่ายคืนเงินต้นและดอกเบี้ย



กิตติรัตน์
ขณะที่มีรายงานว่า นายประสาร ไตรรัตน์วรกุล ผู้ว่าการ ธปท. ไม่ได้เข้าร่วมประชุมแต่อย่างใด
ทั้งนี้ เหตุผลของการออก พ.ร.ก. เพราะต้องการให้ ธปท.มีการบริหารจัดการเรื่องนี้เพื่อให้มีการชำระดอกเบี้ยและเงินกู้ต่อเนื่อง ไม่ให้เป็นภาระงบประมาณรายจ่ายในแต่ละปี เพื่อที่รัฐบาลจะได้นำเงินไปใช้ในการบูรณะและฟื้นฟูประเทศ สร้างเสถียรภาพต่อระบบเศรษฐกิจและการคลังของประเทศ
สำหรับหนี้กองทุนฟื้นฟูฯ 1.14 ล้านล้านบาทนั้น ถือเป็นภาระกับงบ ประมาณอย่างมาก เนื่องจากกระ ทรวงการคลังต้องตั้งงบประมาณมาจ่ายดอกเบี้ยปีละ 6-7 หมื่นล้านบาท
นายอำพน กิตติอำพน เลขา ธิการ ครม. กล่าวว่า ยังไม่เห็นวาระการออก พ.ร.ก.เงินกู้เพื่อช่วยเหลือกองทุนฟื้นฟูฯ ในวาระพิจารณาปกติที่จะมีการเสนอต่อ ครม. วันที่ 4 ม.ค.นี้ แต่หากจะเสนอเข้ามาเป็นวาระพิจารณาจร ก็สามารถทำได้ โดยนายกรัฐมนตรีมีอำนาจลงนามเพื่อเสนอเรื่องเข้าสู่วาระการพิจารณาจร
ก่อนหน้านี้นายกิตติรัตน์ได้ประชุมร่วมกับนายธีระชัย ภูวนาถนรานุบาล รมว.คลัง ผู้ว่าการ ธปท. เลขาธิการคณะกรรมการพัฒนา การเศรษฐกิจและสังคมแห่งชาติ และกฤษฎีกาเพื่อแก้ปัญหาหนี้กองทุนฟื้นฟูฯ ไปเมื่อวันที่ 30 ธ.ค. 2554 แต่ไม่สามารถหาข้อสรุปได้ เพราะ ธปท.ไม่เห็นด้วย
แหล่งข่าวจากกระทรวงการคลัง เปิดเผยว่า การให้อำนาจกองทุนฟื้นฟูฯ กู้เงินนั้น จะมีปัญหา เพราะกองทุนฟื้นฟูฯ ไม่มีรายได้ ทางออกที่จะเกิดขึ้นคือให้กองทุนฟื้นฟูฯ ออกซีโร่คูปองขายให้กับ ธปท. เพื่อนำเงินมาใช้หนี้ในแต่ละปี